## L’Hospital Doctor Peset busca millorar el resultat dels seus trasplantaments renals amb l’ús d’una màquina de perfusió pulsativa

*** La nova tecnologia permet conservar els renyons trasplantats durant més temps i en millors condicions
* Es preveu que entre 20 i 30 trasplantaments anuals es puguen beneficiar d’esta innovació que augmenta la supervivència d’empelt i pacient**

L’Hospital Universitari Doctor Peset ha incorporat al seu programa de trasplantament renal l’ús d’un dispositiu de perfusió pulsativa que permet millorar la conservació dels empelts renals durant el procés de trasplantament.

Esta màquina, que simula la circulació sanguínia mitjançant bombament, manté la temperatura del renyó estable i irriga constantment l’òrgan, per la qual cosa és capaç de preservar l’empelt durant més temps.

Les màquines de perfusió *ex vivo* són dispositius dissenyats per a conservar òrgans fora del cos, optimitzant la seua avaluació i recuperació abans del trasplantament. A diferència del mètode tradicional de conservació estàtica en fred, estes màquines mantenen l’òrgan en condicions més fisiològiques i totalment monitorat.

Diversos estudis han demostrat que l’ús d’estos dispositius reduïx la incidència de la funció renal retardada, una situació que es produïx quan l’empelt no funciona de manera adequada immediatament després del trasplantament i el pacient necessita diàlisi en els dies posteriors a la intervenció, amb la qual cosa s’aconseguix millorar la seua supervivència.

“Això és especialment important en òrgans procedents de donants amb criteris expandits (majors de 60 anys o amb alguna complicació) o en asistòlia controlada, que han de trasplantar-se com més prompte millor, i que en el seu conjunt han arribat a suposar quasi el 60 % dels casos en este hospital en els últims anys”, ha explicat la doctora Asunción Sancho, cap del Servici de Nefrologia de l’Hospital Universitari Doctor Peset.

Fins ara, este centre sanitari públic valencià ha utilitzat la màquina de perfusió pulsativa en 5 trasplantaments amb bons resultats i té previst realitzar entre 20 i 30 trasplantaments renals a l’any utilitzant este sistema, que ja s’ha integrat en el seu protocol de trasplantament renal.

**Viabilitat de l’òrgan**

Tal com ha apuntat la doctora Sancho, la perfusió pulsativa “ens permet mantindre millor i avaluar el renyó durant el procés de conservació, una cosa fonamental per a garantir la qualitat de l’empelt, sobretot en situacions en les quals els temps d’isquèmia freda són prolongats.”

La isquèmia freda es referix al mateix temps que el renyó roman sense circulació sanguínia, un factor crític per a l’èxit del trasplantament. Reduir este temps millora la funció de l’òrgan trasplantat. La màquina de perfusió pulsativa pot prolongar este període sense comprometre la viabilitat de l’empelt.

Un altre avantatge és que el dispositiu permet mesurar paràmetres com el flux sanguini i la resistència del renyó, ajudant els metges a decidir sobre la idoneïtat de l’empelt i planificar millor el trasplantament.

L’ús d’esta tecnologia també obri la porta a aprofitar un major nombre de renyons donats, tant en asistòlia controlada com en mort encefàlica que abans es descartaven quan no podien ser trasplantats amb temps d’isquèmia reduïts. Això pot incrementar les opcions de trasplantament per a pacients en llista d’espera.

La conservació tradicional estàtica en fred consistix a submergir el renyó en una solució especial dins d’un contenidor amb gel. Encara que efectiva, en determinades circumstàncies (temps prolongats, asistòlia controlada, criteris expandits) esta tècnica mostra pitjors resultats de supervivència que la perfusió pulsativa.

“Encara que en este moment la nostra experiència és limitada, gràcies a esta ferramenta, les condicions de l’empelt són millors i la necessitat de diàlisi després de l’operació es reduïx considerablement. Això representa un avanç significatiu en l’atenció a pacients amb malaltia renal crònica”, ha conclòs la cap del Servici de Nefrologia de l’Hospital Universitari Doctor Peset.

Fecha: 01/08/2025